Talentovaná plavkyňa PK AQUA Senica 12-ročná Natália Špániková na celoslovenských plaveckých pretekoch v Šamoríne (Slovenský pohár družstiev a jednotlivcov v plávaní 2021), ktoré sa konali uplynulý víkend (2. – 3. 10.), svojimi výkonmi splnila limity pre zaradenie do Útvaru talentovanej mládeže. Na pretekoch si vyplávala deväť osobných rekordov, v kategórii narodených 2008 – 2009 získala zlaté medaile v 800 a 1500 metrov voľný spôsob, striebro v disciplíne 100 metrov motýlik a bronz v disciplíne 200 metrov motýlik.
Útvary talentovanej mládeže slúžia na vytvárania nadštandardných podmienok pre prípravu športových talentov. Na ich zabezpečovaní sa podieľajú športové zväzy a kluby, zriaďovatelia škôl a ministerstvo školstva.
PK AQUA cez víkend v Šamoríne reprezentovali aj Andrej Laho, Patrik Laho, Martina Kaiserová ako členovia rozhodcovského zboru Slovenskej plaveckej federácie.
Foto: PB PK AQUA Senica